alexandrainst/scandi-wiki huggingface dataset:
Microsoft Office Excel

Microsoft Office Excel, også kalt Microsoft Excel, er et dataprogram produsert av Microsoft og er en del av Microsoft Office-pakken. Programmet er basert på regneark der man kan utføre beregninger, ofte i form av matematiske problemer, analysere informasjon, behandle lister og talldata i regneark eller nettsider. Programmet har avanserte matematiske funksjoner og har mange formler og funksjoner inkludert. Det kan også brukes til å produsere grafikk, diagrammer og statistikk.

Dessuten kan man regne med klokkeslett og datoer i den gregorianske kalenderen i tidsrommet år 1900 – 9999. Men man må være klar over at «Excel» mener at år 1900 var et skuddår som begynte på søndag. Men det året var ikke skuddår og det begynte på mandag! Fra og med torsdag 1. mars 1900 samsvarer ukedag og dato riktig. Dette betyr at hvis man teller antall døgn fra 1. januar 1900, blir det feil etter slutten av februar i 1900. Ettersom den gregorianske kalenderen gjentar seg med nøyaktig 400 års mellomrom, kan man likevel regne med tidligere år (tilbake til mandag 1. mars 1700 eller fredag 15. oktober 1582) ved å legge 400 år til årstallet. Men dette gjelder ikke for beregning av påsken som gjentar seg etter  år (eksakt).

Programmet har mange hurtigtaster som er konfigurert. Dette bidrar til at man kan jobbe fortere. Brukerne kan søke hurtigtastene på Hjelp og skrive ut disse. Menyene er intuitive, og meningen er at uerfarne brukere lett skal finne frem. 

En mindre kjent side ved «Microsoft Excel» er at man relativt lett kan forenkle rutineoppgaver ved hjelp av makroer. I sin enkleste form består dette i å «registrere makroer», dvs. å «gjøre opptak» av en rutineoppgave, og deretter vil «Excel» gjøre nøyaktig det samme neste gang du ber om det (f.eks. formatering, velg visning og mye annet). Med litt innsats blir man fort kjent med å redigere disse makroene slik at man kan få «Excel» til å fungere som et eget program. Alt dette foregår i programmeringsspråket Visual Basics for Applications (VBA).

Referanser

Eksterne lenker 
 

Excel
Regneark
Befring kraftverk

Befring kraftverk er et  vannkraftverk i Stardalen i Jølster kommune i Vestland.

Kraftverket er et elvekraftverk og utnytter 270 meter av fallet i Befringselva. Deler av nedbørsfeltet er isbre og ligger innenfor grensene til Jostedalsbreen nasjonalpark

Kraftverket startet produksjonen i 2003.
Nedbørfeltet er på 27 km² og tilsiget er  på 75,4 Mm3.

Installert effekt er 4,4 MW med to peltonturbiner. Midlere årsproduksjon er på 21 GWh.

Kraftverket er eid av Befring Kraft AS som er eid av lokale grunneiere.

Kilder
 
 NVE vannkraftdatabase

Eksterne lenker
 Cadre om Befring
 Fadum Tekniske - Befring Kraftverk

Småkraftverk i Vestland
Kraftverk i Sunnfjord
Kraftverk etablert i 2003
Breimsvassdraget
Cadre AS
Panhard M3

«Panhard M3» er et fransk pansret personellkjøretøy først produsert i 1971. Mer enn 25 nasjoner har kjøpt M3 siden for militær bruk, eller for bruk til politi. Versjoner basert på Panhard M3 inkluderer M3 VDA selvdrevet antilufskyts, M3 VAT bergningsvogn, M3 VTS ambulanse, M3 VPC mobil kommandopost og M3 VLA.

Panhard M3 er beslektet med panserbilen Panhard AML og bruker samme motor og nesten samme drivverk som denne. Skroget er konstruert av sveiset stål som gir beskyttelse mot riflekalibrede prosjektiler og splinter. M3 har plass til ett geværlag på 10 mann.

Omkring 1 500 M3 ble produsert mellom 1971 og 1986.

Eksterne lenker

Pansrede personellkjøretøyer (hjulgående)
Kjøretøymodeller introdusert i 1971
Microsoft Office Outlook

Outlook eller Microsoft Outlook (offisielt navn Microsoft Office Outlook) er et program for planlegging og kommunikasjon. Det er en del av Microsoft Office-pakken. I dette programmet kan man motta, sende og behandle e-post, kontakter og avtaler, samt føre kalender. 

Programmet kan kjøres selvstendig eller koblet til Microsoft Exchange Server og eventuelt Microsoft Office SharePoint Server

Eksterne lenker 
 

Outlook
E-post
Kalenderprogramvare
Toppen Bech

Ellen Åse Bech Langballe, kjent som Toppen Bech  (født 1939) er en norsk journalist, redaktør, forfatter og programleder kjent fra dokumentarserien Herskapelig og underholdningsprogrammet Frokost-TV, begge på NRK.

Biografi 
Bech begynte som vikar i Aftenposten i 1959, og var journalist der de neste ti årene, med kortere studieavbrudd. Etter dette jobbet hun fire år som forlagsredaktør i Den Norske bokklubben, deretter var hun sjefredaktør i Alle kvinner fra 1974 til 1978. Etter dette fulgte fire år i Sverige med periodiske studier, før hun returnerte til Norge og NRK i 1984. I NRK har hun vært programleder for TV-programmer som Unnskyld at jeg spør, Den blå timen, Frokost-TV og dokumentarserien Herskapelig. Hun ble for alvor kjent da hun overtok roret i Frokost-TV i 1986 sammen med Brita Blomquist. Hun var også i en periode programleder i radioprogrammet Nitimen. I 2002 reiste hun til Rwanda for å lage dokumentarfilmen Barnelandet Rwanda, som ble vist på NRK samme år.

Bech er også forfatter, og har blant annet skrevet bøkene Magiske Kenya og Vandringer i Spania, Herskapelige Norge, Et hus fullt av drømmer og Mormor Farmor. Hun har siden slutten av 1990-årene vært særlig opptatt av å hjelpe mennesker til å føle seg trygge i sosiale sammenhenger og skrev i 2008 en bok kalt Skikk og bruk i en ny tid.

I 2007 ble hun tildelt Kongens fortjenstmedalje i gull. Hun fikk den for sin rolle som kulturformidler i folkeopplysningens tjeneste.

Bech satt en årrekke i styret i Kreftforeningen, og engasjerte seg i mer en tretti år i å støtte Matare Youth Soccer Association, et sosialt tilbud til barna i Mathareslummen i Nairobi.

Familie 
Toppen Bech er opprinnelig fra Oslo, men har bodd mange år i Rygge i Østfold. 

Hun ble gift i 1961, men ekteskapet ble oppløst etter noen år. Hun giftet seg på nytt med tidligere Hydro-direktør Håkon Langballe. Hun er mor til advokat Alexandra Bech Gjørv og Nicolai Bech, samt søster til tidligere regjeringsadvokat Sven Ole Fagernæs.

TV-oversikt 
 1997-2006: Herskapelig
 1995-97: Brød, vin og siesta
 1995-96: Toppen en time
 1994: Magiske Kenya (dokumentarfilm)
 1991-94: Signaturen (en av flere programledere)
 1985-86: Den blå timen
 1984-91: Frokost-TV (gjesteprogramleder fra 1984, fast fra 1986-91)
 1984: Unnskyld at jeg spør

Referanser

Eksterne lenker 
 
  Historien om Toppen (NRK, 2002)

NRK-journalister
Norske redaktører
Programledere for NRK
Kongens fortjenstmedalje i gull
Personer fra Oslo
Norske journalister
Curtiss SB2C Helldiver

Curtiss SB2C Helldiver var et amerikansk stupbombefly utviklet og produsert under andre verdenskrig av Curtiss-Wright for den amerikanske marine. SB2C ble kalt "The Beast", eller "Son of a Bitch, 2nd Class" etter sin betegnelse, og ble aldri populær blant mannskapene fordi det var lite manøvrerbart, men flytypen ble allikevel den mest suksessfulle allierte stupbomberen under den andre verdenskrig i form av resultater.

SB2C Helldiver fikk sin ilddåp 11. november 1943 da de fra hangarskipet USS Bunker Hill angrep den japanske basen på Rabaul, Ny-Guinea.

Varianter 

Prototypen XSB2C-1 fløy første gang 18. desember 1940. Flyet skulle vise seg å ha svært mange tekniske problemer, og den første produksjonsvarianten SB2C-1 var ikke ferdig før i juni 1942 og flyet var først operativt i desember samme år. I 1943 ble de første SB2C-3 levert (SB2C-2 ble bare bygget som prototype og aldri satt i produksjon), og i 1944 SB2C-4 som var den mest tallrike varianten. Den siste varianten var SB2C-5.

En variant av Helldiver ble også produsert for United States Army Air Force under betegnelsen A-25 Shrike.

Spesifikasjoner

Eksterne lenker 
 Wings Palette-fargelegging

Fly fra andre verdenskrig
Bombefly
Enmotors propelldrevne luftfartøy
Curtiss-luftfartøy
Svein Erik Paulsen

Svein Erik «Spiker'n» Paulsen (født 30. mars 1946 i Trondheim) er en norsk tidligere proffbokser. Han bokset i vektklassen super fjærvekt.

Paulsen innledet karrieren ved å bli norsk juniormester i 1962. Han ble norsk seniormester i 1964, 1966, 1968, 1969, 1970 og 1972 og nordisk mester i 1967 og 1970. Han var
OL-deltager i 1972 der han oppnådde en femteplass i lettvekt.

Paulsen var profesjonell 1973–1978. Han bokset 25 kamper som proff, 21-2-1 (5 KO).    
I 1974 ble Paulsen Norges første europamester i proffboksing da han beseiret Lothar Abend. Paulsen gjorde totalt fire forsvar av sin EM-tittel.
I 1975 utfordret han Alfredo Escalera om WBC-tittelen, men tapte via TKO i 9. runde. 

Beste motstandere: Alfredo Escalera, Lothar Abend, Antonio Puddu, Ugo Poli, Arnold Taylor.

Paulsen var på sitt beste rangert som nr. 2 i verden av Ring Magazine. I 1974 ble han tildelt Olavstatuetten.

Referanser

Eksterne lenker 
 

Norske boksere
Deltakere for Norge under Sommer-OL 1972
Boksere under Sommer-OL 1972
Personer fra Trondheim kommune
Fødsler i 1946
Norgesmestere i boksing
Kongepokalvinnere i boksing
Arnulf Paulsen

Arnulf «Høggern» Paulsen (født 31. august 1949) startet Vazelina bilopphøggeri i 1973 og er trommeslager i rock/underholdningsbandet Vazelina Bilopphøggers.

Arnulf var bussjåfør for bandet Baiage fra Toten, der blant andre Eldar Vågan var med. 
Vazelina Bilopphøggers startet å småspille hjemme hos Arnulf i jula 1979.

Arnulf Paulsen var den eneste i Vazelina Bilopphøggers som noen sinne har vært bilopphugger, skjønt gitarist og låtskriver Eldar Vågan har hatt sommerjobb i huggeriet til Arnulf Paulsen.

Album med Vazelina 
 24 timers service (1980)
 Slitin i knea (1981)
 Blå lys (1982)
 På tur (1983)
 Fem fyrer med ved (1984)
 5 års jubileum (1985)
 Musikk tel arbe' (1986)
 Gå for gull! (1987)
 Tempo (1989)
 Full behandling (1990)
 11 år uten kvinnfolk (1992)
 Rock-A-Doodle (1994)
 Gammel Oppland (1994)
 Hææærli' på toppen ta væla (1996)
 Hjulkalender (2000)
 Bedre hell' all medisin! (2005)
 Bensin på bålet (2007)

Roller i filmer & TV-serier 
 Vazelina Bilopphøggers Show (1982) (som seg selv)
 Fifty-Fifty (1982) (birolle som bilopphøgger)
 Musikk tel arbe' (1986) (som seg selv)
 Rock-A-Doodle (1992) (som grisen «Skaus»)
 Vazelina Hjulkalender (2000) (som seg selv)
 Sigurd og Ronny (2003) (birolle som seg selv)
 Vazelina Bilopphøggers Rett og slett! (2004) (som seg selv)

Paulsen har også den norske stemmen til Mulle Mekk, hovedpersonen i en serie PC-spill for barn.

Norske trommeslagere
Vazelina Bilopphøggers-medlemmer
Fødsler i 1949
Outlook Express

Outlook Express er et program utviklet av Microsoft og følger med Internet Explorer. Outlook Express er en epostklient som er gratis («freeware»). Programmet kan benyttes til å lese- og sende meldinger både via e-post og diskusjonsgrupper («news»). Outlook Express er et internettbasert e-postprogram, og kan benytte protokollen POP3 eller IMAP for å hente post fra en «postkontormaskin» og protokollen SMTP for å sende post. Programmet har også støtte for katalogtjenesten LDAP3. 
Nyeste versjon av Outlook Express er nå 6.0. Microsoft kommer ikke til å lage nyere versjoner av Outlook Express.

Microsoft-produkter
E-post
Norges offisers- og spesialistforbund

Norges offisers- og spesialistforbund (NOF), tidligere Norges Offisersforbund, er et fagforbund som organiserer offiserer og spesialister, samt personell under utdanning i Forsvaret og forsvarssektoren. NOF er tilsuttet Landsorganisasjonen (LO) og LO Stat.

Den første lokalavdelingen i NOF ble stiftet i Artilleriregimentets lokaler på Akershus festning i Christiania 24. oktober 1847. Forbundet ble stiftet som et landsomfattende forbund 7. februar 1896. Navnet var da Den norske landsunderoffisersforening. Forbundet sluttet seg til LO i 1961.

NOF skal arbeide for å styrke Forsvaret og dets rolle i det norske samfunn. Forbundet arbeider for å fremme felles økonomiske, sosiale og faglige interesser for militært tilsatte, elever og lærlinger i Forsvaret. Forbundet er fritt og partipolitisk uavhengig. NOF gir ut fagbladet Befalsbladet fire ganger i året.

Forbundets leder er Torbjørn Bongo (fra 2016), og nestleder er Tor Egil Vangstad (fra 2018).

Forbundets organer 
 Landsmøtet er forbundets øverste organ, og avholdes hvert fjerde år.
Landsstyret er forbundets nest øverste organ. Landsstyret består av 15 valgte medlemmer, og møtes normalt to ganger i året.
Forbundsstyret består av forbundsleder, nestleder og fire andre valgte medlemmer, og møtes normalt 6-8 ganger i året.
Lokalavdelingene.
Kontrollkomiteen består av tre medlemmer.
Pensjonistutvalget.
Kadettene ved krigsskolene organiseres i NOFs kadettutvalg (NOFKA).
NOF Ung er forbundets organ for unge medlemmer.

Se også 
 Krigsskoleutdannede offiserers landsforening
 Befalets Fellesorganisasjon

Litteratur 
 Paul Engstad Norges offisersforbund 100 år : 1896–1996
 Dag Leraand 125 år ved fronten - Norges offisers- og spesialistforbund 1896-2021, NOF, 2022.

Eksterne lenker 
 nof.no
 NOF på Facebook
NOFs vedtekter 2018-2022
NOF på Store norske leksikon

Norske fagforbund
Norske militærorganisasjoner
Landsorganisasjonen i Norge
Norges forsvar
Organisasjoner etablert i 1896
1896 i Norge
Negotia

Negotia er et norsk landsdekkende fagforbund med vel 21 500 medlemmer. Forbundet er medlem av Yrkesorganisasjonenes Sentralforbund. Forbundet ble etablert 1. januar 2005, som en sammenslåing av de tidligere YS-forbundene Norges Funksjonærforbund (NOFU) og Kommunikasjonsforbundet og organiserer ansatte i alle typer private virksomheter med arbeid innen kontor, administrasjon, IKT, salg, service, regnskap, lager, samt arbeidsledere, tekniske funksjonærer og lignende.

Forbundsleder er Monica A. Paulsen og generalsekretær er Tore Hansen.

Eksterne lenker
 Negotia

Norske fagforbund
Etableringer i 2005
Yrkesorganisasjonenes Sentralforbund
Emmanuel Lévinas

Emmanuel Lévinas (født 12. januar 1906 i Kaunas i Litauen, død 25. desember 1995 i Paris) var en fransk filosof og Talmud-tolker.

Levinas gikk på en tradisjonell jødisk skole i Litauen, men ble fransk statsborger allerede i 1930. Han studerte først i Strasbourg. Deretter studerte han i Freiburg, hvor han hadde Edmund Husserl og Martin Heidegger som lærere. Siden studerte han i Paris før han ble professor i Poitiers fra 1964 til 1967, da han dro tilbake til Paris. Her underviste han på Nanterre fram til han kom til Sorbonne i 1973. Han arbeidet i forlengelsen av fenomenologien til sine lærere i Freiburg og har selv vært en inspirasjonskilde for Jacques Derrida og Zygmunt Bauman.

Utvalgte verker 

I Sambok er det over 170 titler som relaterer seg til Levinas. Nedenfor er en liste med utvalgte verker av ham selv:
 1930. The Theory of Intuition in Husserl’s Phenomenology.
 1948. De l'Existence à l'Existent. Kritikk av Heideggers filosofi.
 1948. Le Temps et l'Autre.
 1949. En Découvrant l’existence avec Husserl et Heidegger.
 1961. Totalité et infini: essai sur l'extériorité.
 1972. Humanisme de l'autre homme på norsk: Den annens humanisme 1993 ISBN 978-82-525-6754-0 
 1974. Autrement qu'être ou au-delà de l'essence.
 1975. Noms propres.
 1982. De Dieu qui vient à l'idée.
 1981. Hors sujet.
 1991. Entre nous.

Verker

Referanser

Litteratur
 Fernando Filoni: Dio e l'alterità nel pensiero di Emmanuel Levinas (1979)
 Asbjørn Aarnes, red. (1998): Underveis mot den annen : essays av og om Levinas : debatt. Oslo: Vidarforlaget. ISBN 8290016808.
 Hans Kolstad, Hall Bjørnstad, Asbjørn Aarnes, red. (1995): I sporet av det uendelige : en debattbok om Emmanuel Levinas''. Oslo: Aschehoug. ISBN 8203175376.

Eksterne lenker 
 An Online Primary Bibliography and Secondary Bibliography By the Dutch Levinas Society in cooperation with The University for Humanistics in Utrecht. Under supervision of Prof. dr. Joachim Duyndam.
 The Emmanuel Levinas web page av Peter Atterton. Med en kort biografi.
 Hjemmesiden til Institut d'études lévinassiennes.

Franske filosofer
Jødiske filosofer
Personer fra Kaunas
Ordnance QF 17-pdr

«Ordnance QF 17-pdr» var en britisk panservernkanon i produksjon fra slutten av 1942. Den ble standard utrustning for britiske panservernbatterier i 1945.

Spesifikasjoner (Ordnance QF 17-pdr) 

 Kaliber: 76,2 mm
 Lengde: 4 580 mm
 Vekt: 2 923 kg
 Utgangshastighet: 884 m/s ( APCBC/T ), 1204 m/s ( APDS/T )
 Ammunisjonstyper:
 APCBC/T
 APDS/T
 HE/T

Kampkjøretøyer utstyrt med Ordnance QF 17-pdr 

 
 Archer panserjager
 Achilles panserjager
 Avenger panserjager
 Sherman Firefly stridsvogn
 Challenger stridsvogn
 Centurion stridsvogn

Eksterne lenker 
 

Våpen fra andre verdenskrig
Stridsvognbestykning
Viljen til makt

Viljen til makt er oversettelsen av det tyske Wille zur Macht, og er et begrep lagt frem for første gang av Friedrich Nietzsche i verket Also sprach Zarathustra, og som senere omtales på den ene eller andre måten i alle hans senere bøker. Sporen finner man i et av forfatterens tidligere verk, hans psykologiske analyser av den menneskelige maktviljen i boken Morgenröte. Nietzsche utfoldet begrepet langt mer detaljert i sine etterlatte håndskrifter fra omkring 1885. 

Viljen til makt er også den planlagte tittelen på et skrift Nietzsche aldri fikk utgitt. Det finnes også en kompilasjon kalt Viljen til makt, og som bygger på materiale fra hans etterlatte håndskrifter.

Det filosofiske begrepet 

Hva begrepet viljen til makt betyr er sterkt omstridt. For Martin Heidegger var dette Nietzsches svar på det metafysiske spørsmålet  om alt det værendes årsak: Han mente at Nietszche anså at viljen til makt var et metafysisk prinsipp som var iboende i alle ting, og parallelt med det Schopenhauer kalte «(livs)viljen». 

Filosofen Wolfgang Müller-Lauter mener at fortolkningen må være en helt annen. Ifølge ham kan Nietzsche umulig ha tenkt metafysisk på heideggersk måte når det gjelder viljen til makt, ettersom Nietzsche var kritisk til enhver form for metafysikk. Snarere skulle Nietzsche med dette begrepet ha forsøkt å finne en konsistent tolkning av alt som skjer, og han skal ifølge denne hypotesen ha ment - feilaktig, ifølge Müller-Lauter -  at han med viljen til makt hadde funnet et begrep som unngikk både metafysisk blendverk og et atomært materialistisk verdensbilde. For å forstå Nietzsches begrep bedre, burde Heidegger heller ha snakket om viljene til makt, altså i flertall. For Nietzsche kunne det ikke finnes noe helhetlig som var verdensforklarende, siden verden ifølge ham var et evig kaos. 

De ovenstående forklaringsforsøkene utgjør ytterpunkter blant tolkningsforsøkene, og de fleste nåtidige tolkninger ligger i mellom, om enn nærmere Müller-Lauters.

Skriftet Der Wille zur Macht 
Der Wille zur Macht var som nevnt også tittelen på et verk Nietzsche planla, men aldri fikk skrevet. Det skulle utgjøre en nyvurdering av alle verdier (Umwertung aller Werte). Det man finner av nedtegnelser viser at tankene som skulle bringes til uttrykk var særlig beslektet med elementer i bøkene Götzen-Dämmerung og Der Antichrist.

Kompilasjonen 
Det finnes også en kompilasjon kalt Viljen til makt, og som bygger på de etterlatte håndskriftene til Nietzsche. Bak den står hans søster Elisabeth Förster-Nietzsche og Peter Gast. Boken anses som tendensiøst redigert i retning av det politiske standpunktet til søsteren, som var en sterk beundrer av Adolf Hitler. Adolf Hitler var sterkt fascinert av Nietzsche og tok eksplisitt til seg uttrykket viljen til makt, omenn det er tvilsomt hvorvidt han forsto Nietszches intensjoner, eller overhode tilla dem noen vekt.   

Friedrich Nietzsche
Filosofiske konsepter
Ordnance QF 6-pdr

«Ordnance QF 6-pdr» var en standard britisk panservernkanon og stridsvognkanon under den andre verdenskrig, i tjeneste med panservernbatterier fra 1941 og i bruk i stridsvogner fra 1942. Mk II var den opprinnelige versjonen, Mk III var en Mk II modifisert for bruk i strdsvogner, Mk IV hadde lengre løp og Mk V var en Mk IV modifisert for bruk i stridsvogn. Ordnance QF 6-pdr ble også produsert i USA som 57-mm Antitank Gun M1.

Spesifikasjoner Ordnance QF 6-pdr 
 Kaliber: 57 mm
 Lengde: 2565 mm ( Mk II og Mk III ), 2971 mm ( Mk IV og Mk V )
 Utgangshastighet: Opptil 1220 m/s ( APDS/T )
 Ammunisjonstyper:
 AP/T
 APC/T
 APCBC/T
 AP/CR/T
 APDS/T
 HE/T

Kampkjøretøyer utstyrt med Ordnance QF 6-pdr 

 
 Crusader III stridsvogn
 Cavalier stridsvogn
 Centaur I stridsvogn
 Cromwell I stridsvogn
 Cromwell II stridsvogn
 Cromwell III stridsvogn
 Valentine VIII stridsvogn
 Valentine IX stridsvogn
 Valentine X stridsvogn
 Churchill III stridsvogn
 Churchill IV stridsvogn
 Churchill X stridsvogn
 Ram II stridsvogn
 AEC Armoured Car Mk II panserbil

Ordnance QF 06 pounder
Ordnance QF 06 pounder
Martin (fornavn)

Mannsnavnet Martin stammer fra krigsguden Mars, navnet betyr modig.

Utbredelse
Martin var, sammen med andre former av navnet, blant de vanligste mannsnavnene i Tyskland i senmiddelalderen. I England var navnet vanlig fra 1300-tallet og fram til 1700-tallet, og igjen på midten av 1900-tallet.

Navnet Martin er kjent i Norge fra 1200-tallet, og var blant de mest populære navnene på guttebarn på slutten av 1800-tallet og igjen fra ca. 1980. Martin var særlig populært som navn på nyfødte gutter i 2003.

I Danmark var Martin et svært populært navn på guttebarn født i perioden ca. 1970–2000.

I Sverige var Martin populært i 1920- og 1930-årene og igjen fra 1960-årene.

Martin var et populært navn i USA på 1800-tallet.

Martin er i dag et svært vanlig navn i Slovakia, Argentina, Tsjekkia og Færøyene. Det er også mye brukt i mange andre land. Varianten Mārtiņš er svært vanlig i Latvia. 

|}

Kjente personer med navnet
 Martin av Tours (ca. 315–397), fransk klostergrunnlegger og biskop
 Martin Luther (1483–1546), tysk reformator og teolog
 Martin Sæterhaug (f. 1882-1961), norsk skøyteløper
 Martin Luther King jr. (1929–1968), amerikansk borgerrettighetsforkjemper 
 Martin Kolberg (f. 1949), norsk politiker
 Martin Ystenes (f. 1956), norsk kjemiprofessor og blogger
 Martin Ødegaard (f. 1998), norsk fotballspiller

Referanser

Eksterne lenker 
 

Mannsnavn
Medium Tank Mk I

Medium Tank Mk I (også kalt «Vickers Medium Tank Mk I», opprinnelig «Light Tank Mk I», men reklassifisert som «Medium Tank Mk I» som følge av en ny serie med lettere stridsvogner) var en britisk stridsvogn produsert av Vickers Limited. Den første ble levert til den britiske hæren i 1924. I tillegg til hovedbestykningen hadde den seks mitraljøser – fire 7,62 mm Hotchkiss og to 7,62 mm Vickers. Allerede i 1924 begynte produksjonen av Medium Tank Mk IA som hadde tykkere panser, og som følge av dette økte vekten til 8 165 kg. To Light Tank Mk IA Special (L) India (disse ble ikke reklassifisert som «Medium Tank») ble produsert i 1926. I disse ble kanonen fjernet og mitraljøsene utgjorde hovedbestykningen. I tillegg ble de kledd med asbest og utstyrt med vifter. Medium Tank Mk I CS var en selvdrevet artilleri-variant av Mk IA utstyrt med en 15 punder bombekaster som hovedbestykning. Medium Tank Mk I ble tatt ut av tjeneste i 1938.

Stridsvogner fra Storbritannia
Berkåk

Berkåk er et tettsted og administrasjonssenteret i Rennebu kommune i Trøndelag. Tettstedet har  innbyggere per 1. januar . Navnet Berkåk har sitt utspring i ordet bjørk. På 1500- og 1600-tallet var Birckagir, Berckager og Berchager blant skrivemåtene. Seinere også Bjerkaaker.

E6 går igjennom Berkåk, og fylkesvei 700 starter her. Dovrebanen stopper på Berkåk stasjon.

Berkåk kirkesogn tilhører Gauldal prosti og Nidaros bispedømme.

Hvert år i august arrangeres Rennebumartnan, en salgsutstilling for husflid og håndverk med omkring 150 utstillere og 20 000 besøkende.

Birka, nasjonalt senter for kunst og håndverk, har kontorer her.

Referanser 

Tettsteder i Trøndelag
Bosetninger i Rennebu